Fly With Yaya

Fly With Yaya ialah sebuah Siri pendek web dwi-bulanan di YouTube yang diterbitkan oleh Animonsta Studios. Ia merupakan sempalan daripada siri animasi Animonsta, BoBoiBoy, dan dibintangi salah seorang watak utama siri itu, iaitu Yaya. Menurut laman web rasmi studio tersebut, siri ini ingin "[diterjemah dari bahasa Inggeris]...mengajar penonton tentang bahasa, etika budaya, dan tarikan-tarikan di negara yang dilawat oleh Yaya, di samping memaparkan aspek-aspek pelancongan halal." 

Panjang episod-episod siri ini lebih daripada 3 minit dan memaparkan Yaya (bersama dengan penonton) mempelajari budaya dan gaya hidup di negara yang dilawati, dari aspek-aspek yang berbeza. Ia mengisahkan Yaya yang mengembara seluruh dunia menerokai destinasi menarik dan mesra Muslim.

Format 
Panjang setiap episod Fly With Yaya adalah antara 3-4 minit, dan selalunya tertumpu pada satu aspek kehidupan seharian atau budaya negara yang dilawat oleh Yaya. Contohnya, episod pertama memaparkan Persimpangan Shibuya yang terkenal di Jepun, manakala episod kedua menerangkan langkah-langkah dalam tradisi upacara minum teh Jepun.

Setiap episod biasanya didahului dengan pembayang atau klu kepada destinasi seterusnya di laman media sosial Yaya atau BoBoiBoy, dan diiringi pula dengan foto dan trivia tempatan.

Penerbitan 
Video-video Fly with Yaya adalah campuran animasi komputer 3D (biasanya hanya watak Yaya) yang ditindih dengan video aksi langsung untuk mewujudkan ilusi bahawa watak fiksyen itu sememangnya di dalam babak tersebut. Sesetengah babak video-video ini juga mungkin memaparkan gaya seni yang berbeza seperti lukisan 2D untuk menerangkan sejarah sesuatu subjek, atau Yaya versi chibi semasa babak-babak memberi maklumat.

Pengiktirafan 
Pada tahun 2020, musim kedua siri ini berjudul "Fly With Yaya Tohoku" telah dicalonkan bagi kategori Anugerah Pendatang Baharu, Anugerah Kecemerlangan Licensing International 2020 di Amerika Syarikat.

Rujukan

Pautan luar 
 
 
 
 

Siri web terbitan Animonsta Studios
Siri web animasi Malaysia